her (২০১৩) - তৰংগ\nপ্ৰচ্ছদ বোলছবি\ther (২০১৩)\n(বোলছবি সমালোচনা কৰি কেতিয়াও পোৱা নাই, এই লেখাটোত ছবিখন চোৱাৰ পাছত মনলৈ অহা কথাখিনিহে লিখা হৈছে)\nএজন ব্যক্তিৰ সংজ্ঞা কি? ই এটা শৰীৰ? এটা মন? এটা আত্মা? নে আন কিবা?\nআত্মা এনে এটা বস্তু নেকি যাক আমি আমাৰ অভিজ্ঞতাৰ পৰা নিজে নিজে সৃষ্টি কৰোঁ, আৰু অধিক অভিজ্ঞতাৰ লগে লগে ইয়াক উন্নীত কৰোঁ? যি আত্মাৰে আমি কাৰোবাক ভাল পাওঁ! কাৰোবাক হেৰুৱাওঁ! কাৰোবাক হেৰুৱাৰ পাছত তেওঁক আৰু অধিক ভাল পাওঁ!\nমানুহৰ সীমাবদ্ধতাবোৰ কেনেধৰণৰ, এইবোৰ মাত্ৰ কেৱল আমাৰ সমাজখনেই নিৰ্ধাৰণ কৰেনে? কি হ'ব যদি আমাক বান্ধি ৰখা এই সীমাবদ্ধতাবোৰেই নাথাকিলহেঁতেন?\nযদি সকলোবোৰ মাত্ৰ শব্দ হ'লহেঁতেন কি হ'লহেঁতেন?\nযদি আমি সকলোবোৰ মাত্ৰ শব্দৰ সমষ্টি হ'লোঁহেঁতেন তেতিয়াই বা কি হ'লহেঁতেন? .............\nথিয়ড'ৰ নিজৰ বিবাহ বিচ্ছেদলৈ আগবাঢ়ি গৈ থকা এজন অকলশৰীয়া মানুহ। তেওঁ চিঠি লিখা এটা কোম্পানীত কাম কৰে, য'ত থিয়ড'ৰহঁতে সময়ৰ অভাৱত চিঠি লিখিবলৈ নোৱাৰা ব্যস্ত মানুহবোৰৰ হৈ তেওঁলোকৰ আপোনজনলৈ চিঠি লিখি দিয়ে। কিন্তু থিঅড'ৰৰ নিজৰ মনৰ ভাৱ বুজিবলৈ কোনো নাই। আজৰি সময়ত থিয়ড'ৰে ভিডিঅ' গেম খেলি কটাই, নাইবা কেতিয়াবা কোনো বন্ধুৰ সৈতে ওলাই যায়। এনেতে থিঅড'ৰে এদিন নতুনকৈ ওলোৱা "OS1" নামৰ কম্পিউটাৰৰ অপাৰেটিং চিষ্টেম এটা কিনি পেলাই। অপাৰেটিং চিষ্টেমটোৰ বিজ্ঞাপণত দেখুওৱা হয় যে ই পৃথিবীৰ প্ৰথম কৃত্ৰিম বুদ্ধিমত্তা সম্পন্ন অপাৰেটিং চিষ্টেম, বিজ্ঞাপণতটোত কোৱা হয়, "ই মাত্ৰ এটা অপাৰেটিং চিষ্টেমেই নহয়, ই এক চেতনা।" অপাৰেটিং চিষ্টেমটোত ব্যক্তিগত সহায়কাৰী হিচাপে থকা এটা মহিলাৰ মাতৰ লগত থিঅড'ৰৰ মুখামুখি হয়, মাতটোৱে নিজকে "চামান্থা" বুলি থিঅড'ৰক চিনাকি দিয়ে। "চামান্থা"ৰ লগত থিয়ড'ৰে কথা পতা আৰম্ভ কৰে, কিছুদিন ব্যৱহাৰ কৰিয়েই থিয়ড'ৰে বুজিব পাৰে চামান্থাই নিজৰ কৃত্ৰিম বুদ্ধিমত্তাৰে সঁচাই বহু কাম অনায়াসে কৰিব পাৰে। থিঅড'ৰৰ সমস্যা বোৰ তাই বুজি পাব পাৰে, অকলশৰীয়া থিয়ড'ৰক তাই লগ দিব পাৰে। লাহে লাহে "চামান্থা" নামৰ সেই মাতটোৰ প্ৰেমত পৰিবলৈ আৰম্ভ কৰে থিয়ড'ৰ, নিজৰ সকলো কথা থিঅড'ৰে চামান্থাক ক'বলৈ আৰম্ভ কৰে। অসাধাৰণ কৃত্ৰিম বুদ্ধিমত্তাৰে সমৃদ্ধ আৰু নিজকে পৰিস্থিতিৰ সাপেক্ষে উন্নীতকৰণ কৰাৰ ক্ষমতা থকা চামান্থাৰ হৃদয়তো (নে চামান্থাৰ প্ৰগ্ৰামিঙত?) থিঅড'ৰৰ প্ৰতি প্ৰেমৰ সৃষ্টি হয়। থিয়ড'ৰ আকৌ এজন সুখী মানুহ হৈ পৰে, চামান্থাই নিজৰ বুদ্ধিমত্তাৰে থিঅড'ৰৰ সকলো কাম কৰাত সহায় কৰে, যেনেকৈ আন কোনেও কেতিয়াও থিঅড'ৰক সহায় কৰা নাছিল, আৰু দুয়ো মচগুল হৈ পৰে প্ৰেমত।\nচামান্থাই থিঅড'ৰৰ লগত কথা পাতে, থিঅড'ৰৰ প্ৰতিটো কথা মনোযোগেৰে শুনে। তাই নাভাবে থিয়ড'ৰ নিজে যেনেকুৱা তাতকৈ বেলেগ কোনো কাৰণতে বেলেগ হোৱাৰ প্ৰয়োজন আছে বুলি। থিয়ড'ৰ যেনেকুৱা তাই তাকেই ভাল পাই, সেই থিঅড'ৰৰে প্ৰতিটো সমস্যা তাই সমাধান কৰে।\nকিন্তু সঁচাকৈ এনেকৈয়েই শেষ জানো সকলো সমস্যাৰ?\nকিহৰ বাবে আপুনি ছবিখন চাব পাৰে?\n২০১৩ চনৰ শ্ৰেষ্ঠ মৌলিক চিত্ৰনাট্যৰ অস্কাৰ বিজয়ী "Her" পৰিচালক Spike Jonzeৰ এখন কল্পবিজ্ঞান ৰোমাণ্টিক-কমেডি বোলছবি। বোলছবি খনে অন্য চাৰিটা শিতানতো অস্কাৰৰ বাবে মনোনয়ন পাইছিল। পৰিচালক Spike Jonzeৰ নিজৰেই চিত্ৰনাট্য প্ৰকৃততে ছবিখনৰ সকলোতকৈ লেখত ল'বলগীয়া অংশ, মূল চৰিত্ৰ চামান্থা আৰু থিয়ড'ৰৰ সংলাপ সমূহতেই আছে ছবিখনৰ গোটেই চালিকা শক্তি।\nছবিখনৰ সংগীত আন এটা লেখত ল'বলগীয়া দিশ, Arcade Fire, Owen Pallett আৰু Karen Oৰ সংগীতে ছবিখনক অন্য এটা মাত্ৰা প্ৰদান কৰিছে, সংগীতৰ বাবেও ছবিখনে অস্কাৰ পোৱা হ'লে আচৰিত হ'ব লগা নাছিল। Karen Oৰ The Moon Song গীতটো ছবিখনৰ এটা উপভোগ্য অংশ।\nপ্ৰায় পোন্ধৰটামান চৰিত্ৰ থকা ছবিখনৰ মূখ্য চৰিত্ৰ দুটাৰ বাহিৰে বাকীবোৰ চৰিত্ৰৰ ভূমিকা বৰ কম। থিঅড'ৰৰ চৰিত্ৰত অভিনেতা Joaquin Phoenixৰ অভিনয় দুৰ্দান্ত। আনটো মূল চৰিত্ৰ চামান্থাৰ চৰিত্ৰত কন্ঠদান কৰা Scarlett Johanssonৰ সংলাপৰ প্ৰক্ষেপ হৃদয় স্পৰ্শী। ছবিখনত আপুনি পৰ্দাত স্কাৰলেটক এবাৰো দেখা নাপাব, কিন্তু চাই থাকোঁতে আপুনি অনুভৱেই নকৰিব চামান্থা চৰিত্ৰটো অকল সংলাপৰ সমষ্টি বুলি। আন এটা চৰিত্ৰ "এমি"ত এমি এডেমচৰ অভিনয়ো সাৱলীল।\nতেনেদৰেই ছবিখনৰ কাহিনী, পৰিচালনা আৰু চিত্ৰগ্ৰহণো সুন্দৰ। সৰু সৰু ঘটনাবোৰৰ বা কথাবোৰৰ প্ৰতি আমাৰ প্ৰতিক্ৰিয়া কেনে হয়, এইবোৰে আমাৰ জীৱনত কেনেদৰে প্ৰভাৱ পেলাই সেইয়া পৰিচালক আৰু চিত্ৰগ্ৰহণকাৰীয়ে ছবি খনত সুন্দৰকৈ ফুটাই তুলিছে। কোনো কোনো সময়ত ছবিখন অলপ ধীৰ যেন অনুভৱ হ'ব পাৰে যদিও শেষলৈকে চোৱাৰ পাছত সেই ভাৱ নাথাকিব।\nএদিন বিবাহ বিচ্ছেদৰ কাগজত চহী কৰিবলৈ অহা থিয়ড'ৰৰ পত্নীয়ে চামান্থাৰ কথা গম পোৱাত থিয়ড'ৰক অপমান কৰে, তাচ্ছিল্য কৰে। এই ঘটনাৰ পাছত হঠাতে থিয়ড'ৰে অনুভৱ কৰে তেওঁৰ সুখৰ আৱেশটোৰ ক'ৰবাত ঘুণে ধৰিবলৈ আৰম্ভ কৰিছে। কিছুমান প্ৰশ্নই আকৌ থিয়ড'ৰক দুখী কৰি তোলে। দেহ আৰু মনৰ সম্পৰ্কৰ মাত্ৰা কি? মনটোৰ পৰিৱৰ্তন কিমানলৈকে দেহৰ ওপৰত নিৰ্ভৰশীল, দেহে ইয়াক ধাৰণ কৰাৰ পাছতো ই কিমানলৈকে দেহৰ অধীন, ই দেহৰ ভিতৰতে থাকিও চূড়ান্ত ভাৱে অদৈহিক নহয়নে? চামান্থা আৰু থিঅড'ৰৰ সম্পৰ্ক কিমান দূৰলৈকে সত্য, তেওঁলোকৰ মাজৰ বিনিময় হোৱা শব্দবোৰেই বা কিমান সত্য?\n"Her" কলা, দৰ্শন আৰু কল্পবিজ্ঞানৰ এক সুন্দৰ মিশ্ৰণ।\nঅসংলগ্ন চিন্তাঃ ফেচবুকৰ দৰে চাইটত প্ৰত্যেকজন ব্যৱহাৰকাৰীয়ে কিমানৰ লগত যে চিনাকি হয়, বহুজনৰ লগত কম বেছিকৈ হ'লেও মনৰ ভাবৰ (Herৰ ভাষাত ক'বলৈ গলে শব্দৰ) আদান প্ৰদানো হয় সাধাৰণভাৱে, কিন্তু তাৰে কিমান জনক আমাৰ জীৱনকালত সঁচাকৈয়ে লগ পোৱা যায়, চাবলৈ গলে প্ৰত্যেকজন ব্যৱহাৰকাৰীয়েই দেখোন একো একোজন থিয়ড'ৰ বা চামান্থা।\nদেখা যাওক এপ'লৰ (আই ফোনৰ) SIRI, চেমচাঙৰ S-Voice বা গুগলৰ Google Nowয়ে কেতিয়া চামান্থাৰ দৰে আমাৰ মনৰ ভাৱ পঢ়িব পৰা হৈ উঠে 🙂 :-p\n(তথ্য উত্সঃ IMDb, ৱিকিপিডিয়া, কিছু অংশত আন ইংৰাজী ব্লগৰ অলপ প্ৰভাৱ পৰিছে।)
